Dia di Rincon

Dia di Rincon ta e festival kultural-folklóriko mas grandi di Boneiru, ku ta wòrdu selebrá na Rincon dia 30 di aprel. E ta un di e dianan di fiesta di mas importante na Boneiru.

 Historia 
Dia di Rincon ta wòrdu selebrá anualmente i a tuma lugá pa promé biaha dia 30 di aprel 1989. E tabata un inisiativa di e eskritor rinconero, Francisco (Broertje) Janga, kende tabata un polítiko di Partido Obrero Boneriano (POB). Ku yudansa di su partido, el a introdusí un dia den kua e habitantenan di Rincon ta selebrá nan kultura, tradishon i historia; e dia en partikular  ta marka e final di e temporada di kosecha, yamá simadan. Esaki ta wòrdu kompañá pa un tipo spesífiko di músika i baile, e Simadan. Despues di e fayesimentu di Broertje Janga su yu hòmber Francisco (Bubuchi) Janga a tuma e mando. 

Ku tempu Dia di Rincon a krese bira un fiesta 'nashonal'. Te ku 2013, e habitantenan di Boneiru tabata gosa di un dia liber riba 30 di aprel, komo riba mesun fecha tabata selebrá tambe Dia di La Reina. Despues di e asenshon di Rey Willem-Alexander, e dia liber a move pa 27 di aprel. Konsekuentemente ‘Dia di Rincon’ no tabata un dia liber for di 2013, loke a kondusi na menos bishitante. Desde 2020 el a haña ofisialmente e status di dia liber.  Esaki ta nifiká ku hopi negoshi i institutonan di gobièrnu ta será riba e dia aki.Inge Poorthuis, Vier Dia di Rincon dit jaar op Bonaire, bonaire.nu (7 di mart 2024)

E festival ta kuminsa 7'or di mainta ku hisamentu di e bandera di Rincon, siguí pa aktuashonnan kultural ku músika i baile folklóriko, benta di kuminda krioyo netamente rinconero i un parada festivo pa henter e pueblo selebra ku wapa simadan. Na 2019 mas ku 12.000 hende a asistí na Dia di Rincon.

Na Hulanda tambe ta selebrá Dia di Rincon. Esaki ta tuma lugá normalmente na Tilburg riba un djasabra òf djadumingu na fin di mei òf kuminsamentu di yüni.

Category:Boneiru